El grup municipal d'ERC a l'Ajuntament de Barcelona va defensar aquest dimarts les virtuts de l'alimentació vegana i vegetariana. CiU va argumentar que és una cultura respectuosa amb els animals i el medi ambient. El PSC també. Barcelona en Comú també. La CUP va recordar que entronca amb la tradició llibertària de Barcelona. El PP, a través del regidor Javier Mulleras es va mostrar a favor de la proposta "sempre que no penalitzi altres aliments, no ho hem de convertir en una obligació". I en una línia semblant es va expressar Carina Mejías, de Ciutadans: va posar en qüestió que la dieta vegana sigui saludable, va apuntar a possibles "carències vitamíniques" i va recordar com de malament ho estan passant els ramaders catalans.

Eren quarts de nou del vespre quan la Comissió d'Economia —sí, d'Economia i Hisenda de l'Ajuntament de Barcelona va votar ahir una insòlita proposició del grup municipal d'ERC: instar el govern a declarar Barcelona com a ciutat "veg-friendly, amiga de la cultura vegana i vegetariana". La proposta va prosperar amb els vots favorables de Barcelona en Comú, ERC, el PSC, CiU , la CUP i les abstencions de Ciutadans i el PP. El text preveu crear un BCNVEGpoint de gestió mixta per afavorir el comerç vegà i vegetarià, editar una guia de comerços i restaurants i l'adhesió a la campanya "Dilluns sense carn". Els republicans recullen així el guant de la campanya BCN Veg Friendly impulsada per l'ONG Libera i la fundació Franz Weber.

No és la primera vegada que ERC porta a una comissió una proposició sorprenent. Fa uns mesos, la formació republicana va aconseguir que l'Ajuntament estudiï la possibilitat d'ampliar els horaris d'utilització de les piscines municipals per part del col.lectiu nudista. Una suposada demanda que aquest diari va comprovar que és molt minoritària